[image: ]



Skattefri julegave til de ansatte - 2026

Julegave
Virksomheder har mulighed for at give en skattefri julegave til de ansatte. Der er dog visse betingelser, som skal være opfyldt, for at julegaven kan være skattefri.

For det første skal det være en tingsgave – det kan fx være vin, blomster, en gavekurv, en glasskål eller en anden tingsgave. Hvis julegaven består af et kontant beløb eller et gavekort, er gaven altid skattepligtig, og der gælder ingen beløbsmæssig bagatelgrænse. I dén situation skal gaven indberettes som A-indkomst til Skattestyrelsen, og der skal indeholdes A-skat.

Dernæst må tingsgavens værdi ikke overstige 500 kr. Hvis der gives en julegave til en værdi af fx 700 kr., er det ikke kun de 200 kr., som er skattepligtige men derimod alle 700 kr.

Det er også muligt at give en nytårsgave skattefrit. Igen skal det være en tingsgave til en værdi, som ikke overstiger 500 kr. Den ansatte kan imidlertid ikke modtage både en julegave og en nytårsgave skattefrit. Hvis der modtages både en jule- og en nytårsgave og hver som tingsgave af en værdi, som ikke overstiger 500 kr., vil den ene af gaverne være skattepligtig for den ansatte, og arbejdsgiveren skal indberette den ene gave til Skattestyrelsen som B-indkomst.

Jubilæumsgave
Udover en skattefri julegave kan den ansatte i samme år modtage en skattefri jubilæumsgave, hvis vedkommende har 25-års, 40-års eller 50-års jubilæum hos arbejdsgiveren.

I modsætning til en julegave må en jubilæumsgave gerne være en pengegave, men jubilæumsgaven må i 2026 og frem til og med marts 2027 ikke overstige følgende beløbsgrænser:

	25-års jubilæum	6.611 kr.
	40-års jubilæum	8.264 kr.
	50 års-jubilæum	9.917 kr.

Det er kun i anledning af medarbejderens jubilæum, der kan modtages en skattefri jubilæumsgave. Gaver i anledning af arbejdsgiverens jubilæum er altid skattepligtige, og skal indberettes til Skattestyrelsen som A- eller B-indkomst afhængig af, om det er en kontant gave eller en tingsgave.

Lejlighedsgaver
Den ansatte kan også modtage en skattefri gave ved særlige lejligheder og ved visse mærkedage. Der er ingen faste regler for, hvad der forstås ved en særlig lejlighed eller en mærkedag, men det kan fx være den ansattes runde fødselsdag eller bryllup, eller det kan være barnedåb og konfirmation i den ansattes familie. Det kan også være vedkommendes afslutning af en uddannelse eller pensionering fra jobbet, hvorimod en fratrædelsesgodtgørelse er skattepligtig. En rund fødselsdag skal være delelig med 10. Arbejdsgiverens fødselsdagsgave i anledning af fx en 45-års eller 55-års fødselsdag er derfor altid skattepligtig.

En skattefri lejlighedsgave skal være en tingsgave med en værdi, som ikke overstiger 500 kr. Hvis lejlighedsgaven gives som et kontant beløb eller et gavekort, er gaven skattepligtig og skal indberettes som A-indkomst jfr. også ovenfor

For yderligere oplysninger kontakt juridisk konsulent Steen Mørup på tlf. 22 42 82 eller e-mail: steen@ga.gl

Note: se evt. Skattestyrelsens meddelelse nr. 125 af 12. november 2019

1

2

image1.png
Sulisitsisut

Gronlands Erhverv

Greenland Business Association

Jens Kreutzmannip Aqqg. 3 | Postboks 73 | 3900 Nuuk | www.ga.gl

TIf. +299 32 15 00 | Faxnr.+299324340 | ga@ga.gl | GER: 25027248





